Insellmilkom. Skużawni, iżda ser inkun fil-qosor ħafna, għax għad għandi xi laqgħat ta' tħejjija qabel is-Summit. Ħalli nibda bis-CETA. In-negozjati għadhom għaddejjin, waqt li qed nitkellmu. Nittama li l-Belġju għal darb'oħra jagħti prova ta' kemm hu tabilħaqq kapaċi biex jikseb il-kompromessi; u li nhar il-Ġimgħa jkollna qbil li jwitti t-triq għall-iffirmar tas-CETA. Iżda l-kwistjoni tmur lil hinn mis-CETA. Jekk ma nkunux kapaċi nikkonvinċu lin-nies li l-ftehimiet kummerċjali huma fl-interess tagħhom, jekk ma nkunux kapaċi nikkonvinċuhom li r-rappreżentanti tagħna jinnegozjaw FTAs biex jipproteġu l-interessi tan-nies, allura mhu ser ikollna l-ebda ċans li niksbu l-appoġġ tal-pubbliku għall-kummerċ ħieles. Li jfisser, jiddispjaċini ngħid, li s-CETA jista' jkun l-aħħar ftehim ta' kummerċ ħieles tagħna. Hu għalhekk ukoll li għandna bżonn għodod effettivi biex iħarsu lilna nfusna minn prattiki kummerċjali inġusti; u din hija r-raġuni għalfejn id-diskussjoni dwar l-istrumenti ta' difiża kummerċjali hija daqshekk importanti llum. Ser niddiskutu wkoll ir-Russja u r-rwol tagħha fl-Ewropa u fil-viċinat tagħna. Huwa diffiċli, anki impossibbli li nitkellem dwar dan, u ma nsemmix l-attakki li qed isiru fuq persuni ċivili u sptarijiet f'Aleppo. Illum mhux ser jittieħdu deċiżjonijiet, iżda nixtieq nenfasizza li l-UE għandha żżomm l-opzjonijiet kollha miftuħin, inkluż sanzjonijiet, jekk id-delitti jkomplu. Fl-aħħar nett, ippermettuli ngħid li ser inkun kuntent ħafna nilqa' lill-Prim Ministru Theresa May illum. Xi mezzi tax-xandir iddeskrivew l-ewwel laqgħa tagħha fil-Kunsill Ewropew bħala li dieħla fl-għorna tal-iljuni. Dan mhux minnu. Hija aktar bejta tal-ħamiem. Magħna ma qiegħda assolutament fl-ebda periklu. U nittama li hi tirrealizza wkoll li l-Unjoni Ewropea hija sempliċiment l-aħjar kumpanija fid-dinja. Ara l-paġna tal-laqgħa